Åtte internettilbydere ble pålagt av Oslo tingrett å stenge tilgangen til Pirate Bay og seks andre nettsider for sine kunder. De hadde to uker frist til å iverksette blokkeringen.

Altibox opplyser til NRK at de blokkerte tilgangen til Pirate Bay for to dager siden. Deres kunder møter derfor en rød plakat om de prøver å gå inn på nettsiden, som vist over: «Norsk rettsvesen har pålagt Altibox og andre internett-tilbydere DNS-blokkeringen av dette nettstedet.»

Vil fortsette å teste

Telenor bekrefter at også de har blokkert tilgangen til nettsiden:

«Etter at kjennelsen fra Oslo tingrett kom har Telenor jobbet med å vurdere hvordan vi skal gjennomføre den pålagte blokkeringen av ulike nettsteder,» skriver Torild Lid Uribarri, kommunikasjonsdirektør i Telenor Norge, i en e-post til NRK.

LES OGSÅ: Nettleverandører nekter å stenge pirat-tilgang

«Dersom noen tester kan det oppleves ulike former for «heng i nettet» ved søk på de blokkerte nettstedene. Vi kommer til å fortsette å teste at dette fungerer etter tingrettens intensjon de nærmeste dagene,» skriver hun.

Derfor vil flere brukere fortsatt kunne oppleve å få tilgang til sidene i dag.

Flere følger etter

Get ble også pålagt å stenge tilgangen, men har ennå ikke gjort det.

– Det er en pågående prosess, men vi kommer til å holde fristen, opplyser selskapet fredag ettermiddag.

Onsdag 16.september skal alle de åtte nett-selskapene som er omfattet av dommen ha stengt tilgangen til piratnettstedet, ifølge tingretten.

Seks andre nettsteder blir også blokkert: Extratorrent, Viooz, Primewire, Swefilmer, DreamfilmHD og Movie4k.

Første gang i Norge

Det er første gangen det skjer i Norge at tilgangen på Internett begrenses, med unntak av barnepornografifilteret til Kripos, ifølge VG.

Det vakte sterke reaksjoner da norske rettighetshavere fikk medhold på alle punkter i et søksmål mot norske internettleverandører og piratnettsteder.

– En trist dag for ytringsfriheten, uttalte Venstre-leder Trine Skei Grande.

Willy Johansen i Rettighetsalliansen jublet derimot:

– Dette er en fullstendig seier for norske rettighetshavere.